Vestjylland vil i nat få kraftige tordenbyger, og senere bliver resten af landet ramt.

Vejret har i den grad skiftet karakter og gear. De følgende dage vil nye lavtryk ramme Danmark med regn og blæst som følge. Torden som vækkeur ved Vestkysten Det første uvejr er et område med tordenbyger, der vil vække mange i Vestjylland sidst på natten til lørdag. Omkring klokken fem ser fronten ud til at have godt fat i Thy og langs Vestkysten. Selvom vejrsituationen er noget anderledes end sidste nat, kan der igen komme skybrud. De kraftige byger kommer på forsiden af et nyt lavtryk, som i løbet af lørdagen skal spadsere ind over Danmark fra vest mod øst. Skybrud flere steder i landet Der vil i løbet af lørdagen komme byger i hele landet, men de kraftigste ser ud til at komme ved Vestkysten. Risikoen for skybrud er størst i Vestjylland i nat og lørdag morgen. Der kan også forekomme skybrud længere mod øst senere på lørdagen, men risikoen er væsentlig mindre. Lørdagsdøgnet ser ud til at blive en våd omgang med over 30 millimeter regn i Vestjylland, mens der mange steder lørdag aften falder under 5 millimeter. Vindstød af stormstyrke Der kan i forbindelse med bygerne også forkomme kraftige vindstød, måske endda af stormstyrke. Helt generelt bliver det en blæsende affære på sydsiden af lavtrykket. Ved skybrud falder der mere end 15 millimeter på en halv time, og kloaknettet har svært ved at følge med.